Körvonalazódik a Samsung Galaxy S22 mobilok kamerarendszere
Egyre egyértelműbb szivárgások árulkodnak arról, hogy milyen kamerákkal érkeznek a Samsung következő prémium okostelefonjai.
Egyre több a szivárgás egy ideje a Samsung Galaxy S22 okostelefonokról, és általában a kamerákra koncentrálnak az informátorok. Ice Universe nemrég arról hallott iparági forrásoktól, hogy a Galaxy S22 és a Galaxy S22+ 50 megapixeles főkamerát kapnak, 1/1,57 hüvelykes szenzorral és f/1.8-as rekeszértékkel. A képpontok egyesítése után a fotók 12,5 megapixelesek lesznek.

A telefotós kamera ezúttal hagyományos optikai megoldás lesz, 3x-os nagyítással, 10 megapixeles szenzorral és f/2.4-es rekesszel. Az f/2.2-es, 12 megapixeles ultraszéles egészíti majd ki a rendszert, a szelfikamera pedig marad 10 megapixeles.

A Galaxy S22 Ultra eközben a Galaxy S21 Ultra kameráit örökli meg (108 megapixeles főkamera, 12 megapixeles ultraszéles, 3x-os és 10x-es 10 megapixeles zoomkamerák), de a zoomegységek új szenzorokat kaphatnak. Lekerekített képernyőt csak az Ultra verzió kaphat.
Tech kamera Samsung okostelefon